b'\n_START_ARTICLE_\nDongit\n_START_SECTION_\nHistoria\n_START_PARAGRAPH_\nDongin ja zhuangin kielien samankaltaisuuksien perusteella on p\xc3\xa4\xc3\xa4telty, ett\xc3\xa4 molemmat ryhm\xc3\xa4t polveutuvat samasta kantaryhm\xc3\xa4st\xc3\xa4. Kokonaan omana ryhm\xc3\xa4n\xc3\xa4\xc3\xa4n dongit ilmaantuivat historiankirjoihin 900-luvulla Song-dynastian aikana. Nykyisille alueilleen he muuttivat 1200-luvulla mongolien hy\xc3\xb6kk\xc3\xa4yksien sinne ajamana. Kiinan kommunistihallinto loi pyrkiess\xc3\xa4\xc3\xa4n parantamaan valtion suhteita suurempiin v\xc3\xa4hemmist\xc3\xb6ihin dongille vuonna 1958 latinalaisiin aakkosiin perustuneen kirjaimiston, mutta sen k\xc3\xa4ytt\xc3\xb6 j\xc3\xa4i v\xc3\xa4h\xc3\xa4iseksi. Dongit ovat pohjoisimmilla asuinalueillaan sekoittuneet voimakkaasti han-kiinalaisiin, kun taas etel\xc3\xa4ss\xc3\xa4 he ovat s\xc3\xa4ilytt\xc3\xa4neet omaleimaisuutensa paremmin.\n_START_SECTION_\nKulttuuri\n_START_PARAGRAPH_\nVaikka osa dongien asutuksista ylitt\xc3\xa4\xc3\xa4kin useamman tuhannen asukkaan rajan, suurin osa heist\xc3\xa4 asuu parinkymmenen talon kyliss\xc3\xa4. Talot ovat tavallisesti kaksikerroksisia yl\xc3\xa4kerroksen toimiessa perheen asuinalueena. Alakerros toimii puolestaan varastona esimerkiksi polttopuulle sek\xc3\xa4 karjan suojana. Talojen ohella tavallisia dongien rakennelmia ovat kivest\xc3\xa4 rakennetut ja tiilikatoin katetut sillat. Dongit ovat maanviljelij\xc3\xb6it\xc3\xa4, ja he kasvattavat esimerkiksi tupakkaa ja puuvillaa, jota myyd\xc3\xa4\xc3\xa4n muualle muiden tuotteiden vastineeksi. Omaan k\xc3\xa4ytt\xc3\xb6\xc3\xb6ns\xc3\xa4 he kasvattavat my\xc3\xb6s vehn\xc3\xa4\xc3\xa4, maissia ja riisi\xc3\xa4. Dongit viljelev\xc3\xa4t tavallisesti vuoristolaaksoja, kun taas ylempi\xc3\xa4 rinteit\xc3\xa4 viljelev\xc3\xa4t samoilla alueilla miaot._NEWLINE_Suurin osa dongeista harjoittaa edelleen perinteist\xc3\xa4 animistista uskontoaan. Kiinan hallinto pyrki kitkem\xc3\xa4\xc3\xa4n perinteisen uskon harjoituksen kulttuurivallankumouksen aikana, mutta sen p\xc3\xa4\xc3\xa4tytty\xc3\xa4 uskonnon harjoittamista jatkettiin edelleen.'